ຄະນະຜູ້ແທນຫ້ອງວ່າ ການສູນກາງພັກ ປປ ລາວ, ນໍາໂດຍ ສະຫາຍ ທອງສະລິດ ມັງໜໍ່ເມກ ຄະນະເລຂາທິການສູນກາງພັກ ຫົວໜ້າຫ້ອງວ່າການສູນກາງພັກ ພ້ອມດ້ວຍຄະນະນຳຫ້ອງວ່າການສູນກາງພັກ ໄດ້ເຂົ້າຮ່ວມກອງປະຊຸມພົບປະທາງໄກ ກັບ ຄະນະຜູ້ແທນຫ້ອງວ່າການສູນກາງພັກກອມມູນິດຫວຽດນາມ, ນໍາໂດຍ ສະຫາຍ ເລ ມິງ ຮຶ່ງ ຄະນະເລຂາທິການສູນກາງພັກ ຫົວໜ້າຫ້ອງວ່າ ການສູນກາງພັກກອມມູນິດຫວຽດນາມ, ໃນວັນທີ 23 ມິຖຸນາ ນີ້.
ກອງປະຊຸມພົບປະທາງໄກຄັ້ງນີ້ ແມ່ນມີຄວາມໝາຍຄວາມສໍາຄັນພິເສດ, ເພາະເປັນຄັ້ງທໍາອິດ ທີ່ສອງສະຫາຍຫົວໜ້າຫ້ອງວ່າການສູນກາງພັກ ໄດ້ພົບປະກັນພາຍຫຼັງທີ່ໄດ້ຮັບດໍາລົງຕໍາແໜ່ງ ຄະນະເລຂາທິການສູນກາງພັກ, ຫົວໜ້າຫ້ອງວ່າ ການສູນກາງພັກ ຂອງທັງສອງພັກ; ກອງປະຊຸມໄດ້ດໍາເນີນໄປທ່າມກາງບັນຍາກາດແຫ່ງໄມຕີຈິດມິດຕະພາບ ແລະ ຄວາມສາມັກຄີພິເສດຖານເພື່ອນມິດສະຫາຍອ້າຍນ້ອງ ຮ່ວມອຸດົມການດຽວກັນ.
ຜ່ານການປຶກສາຫາລື ທັງສອງຝ່າຍຕີລາຄາສູງຕໍ່ຜົນສຳເລັດທີ່ຍາດມາໄດ້ໃນການຮ່ວມມືໄລຍະທີ່ຜ່ານມາ ແລະ ວາງແຜນການຮ່ວມມືໃນຕໍ່ໜ້າ ໃນການຜັນຂະຫຍາຍຈັດຕັ້ງຜັນຂະຫຍາຍມະຕິກອງປະຊຸມໃຫຍ່ຄັ້ງທີ XI ຂອງພັກປະຊາຊົນປະຕິວັດລາວ ແລະມະຕິກອງປະຊຸມໃຫຍ່ຄັ້ງທີ XIII ຂອງພັກກອມມູນິດຫວຽດນາມ ແລະກະກຽມລົງນາມເຊັນ ຂໍ້ຕົກລົງຮ່ວມມືລະຫວ່າງ ສອງຫ້ອງວ່າການສູນກາງພັກ ໄລຍະປີ 2021-2025 ທີ່ຈະມາເຖິງ ຊຶ່ງຈະເປັນການປະກອບສ່ວນອັນສໍາຄັນໃຫ້ແກ່ການສືບ ຕໍ່ເພີ່ມພູນຄູນສ້າງຄວາມສາ ມັກຄີອັນຍິ່ງໃຫຍ່, ສາຍພົວພັນແບບພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ, ກໍຄື ສອງຫ້ອງວ່າການສູນກາງພັກ ລາວ-ຫວຽດນາມ ໃຫ້ໜັກ ແໜ້ນເຂັ້ມແຂງຕະຫຼອດໄປ.
Medialaos MMD (ແຫຼ່ງຂໍ້ມູນຈາກ: ໜັງສືພິມ ປະຊາຊົນ)